Ngohe Aromatawai: He tikanga tō te ingoa?

Paerewa Paetae Hauora 91794: Te tātari i te pānga o ngā uara o te porihanga ki te oranga tangata

Aronga: Hauora 2.5B v1

Whiwhinga: 4

Te Horopaki

He aha kei te ingoa? Whakaarohia ake ēnei ingoa wāhi: a Rotovegas mō Rotorua, a Brotaki mō Ōtaki, a Polyrua mō Porirua, a Māorivale mō Merivale (Tauranga). Katoa ēnei, e whakaata ana i te whakatau wawe, i te whakaaro toka ki ngā momo tāngata e noho ana ki ēnei hapori.

Ko tāu mahi he tuhi kōrero mō te nūpepa ka tohaina ki tō hapori, ka tuhi rangitaki rānei mō tētahi pae tukutuku i te hapori e pā ana ki tētahi momo whakatoihara me te pānga o tēnei ki te oranga o te tangata.

Ka aromatawaingia tō kōrero, tō rangitaki rānei i runga i:

* te hōhonu o tō matapaki i ngā mahi whakatoihara i ētahi rōpū/wehenga o te porihanga
* te kounga o ō whakaaro mō ngā huarahi me mātua whai hei wero, hei whakarerekē i ngā whakapono, ngā uara me ngā titiro pāpori, kia iti ake ai te whakatoihara kei roto i te whakatau wawe me te whakaaro toka.

Kei wareware, me āta whakarite te roanga o te wā e tutuki pai ai ngā mahi katoa mō tēnei aromatawai.

**Hei Mahi**

Tēnā tuhia he pūrongo, he rangitaki rānei e pā ana ki tētahi momo whakatoihara me te pānga o tēnei ki te oranga o te tangata.

Hei āwhina i a koe ki te tuhi i tō pūrongo, i tō rangitaki rānei, whakaarohia ēnei pātai:

* He aha tēnei mea te whakatau wawe me te whakaaro toka ki te āhua o te tangata, o tētahi atu mea rānei? Ka kitea i hea? He pēhea te āhua?
* He aha ngā uara ka noho hiranga mai ki tētahi hapori? Ka whakaataria pēheatia aua uara – e te tangata tonu (e tōna whaiaro), e ētahi atu, e te porihanga hoki?
* He aha tēnei mea te whakatoihara? Ka whakatinanatia pēheatia, ka whakaataria pēheatia i roto i te porihanga?
* He aha ngā ‘karere huna’ e mau mai ana ki ngā whakatau wawe me ngā whakaaro toka o ētahi?
* He aha te pānga o ngā whakatau wawe me ngā whakaaro toka ki te oranga o ngā tangata e hāngai ana aua whakatau wawe, aua whakaaro toka ki a rātou?
* Me pēhea te wero, te whakarerekē rānei i ngā whakapono, ngā uara me ngā titiro a ētahi o te porihanga?

Tuhia mai ētahi whakaaro, ētahi taunakitanga mō ētahi huarahi whakaiti ake i te whakatoihara e kitea ana i ngā whakatau wawe me ngā whakaaro toka ki tētahi rōpū i te porihanga, e pai ake ai te oranga o taua rōpū, otirā, o te porihanga nui tonu.

Tukuna tō tuhinga ki tō kaiako hei pānuitanga māna.

**Taunakitanga: Hauora 91794 He tikanga tō te ingoa?**

|  |  |  |
| --- | --- | --- |
| Taunakitanga mō te Paetae | Taunakitanga mō te Kaiaka | Taunakitanga mō te Kairangi |
| Ka whakaahua i:* ngā uara o te porihanga me te pānga ki te oranga tangata
* ngā take e pāpā mai ana ki ngā uara o te porihanga.

*Hei tauira:**Kua whakaahuahia e te ākonga te pāpātanga mai o te mahi whakatoihara e noho tūāpapa ana ki te whakatau wawe me te whakaaro toka ki te oranga o tēnā rōpū, o tēnā rōpū i te porihanga.**Kua tautohua ētahi rautaki hei wero i ngā whakapono, ngā uara, ngā tirohanga hoki a te porihanga kia heke haere ai te pāpātanga mai o te mahi whakatoihara ki te oranga o te tangata.* | Ka whakamārama i:* ngā uara o te porihanga me te pānga ki tōna ake oranga
* ngā take e pāpā mai ana ki ngā uara o te porihanga.

*Hei tauira:**Kua whakamāramahia e te ākonga te pāpātanga mai o te mahi whakatoihara e noho tūāpapa ana ki te whakatau wawe me te whakaaro toka ki te oranga o tēnā rōpū, o tēnā rōpū i te porihanga.**Kua whakamāramahia ētahi rautaki hei wero i ngā whakapono, ngā uara, ngā tirohanga hoki a te porihanga kia heke haere ai te pāpātanga mai o te mahi whakatoihara ki te oranga o te tangata.* | Ka whakatakoto whakaaro mō ētahi huarahi e whakakorehia ai ētahi o ngā pānga kikino o ngā uara o te porihanga, ā, ka tautoko hoki ki ngā kōrero taunaki.*Hei tauira:**Kua tātarihia e te ākonga te pāpātanga mai o te mahi whakatoihara e noho tūāpapa ana ki tēnei mea te ‘āhuatanga koretake’ ki te oranga o tēnā rōpū, o tēnā rōpū i te porihanga.**Kua matapakia ētahi rautaki hei wero i ngā whakapono, ngā uara, ngā tirohanga hoki a te porihanga kia heke haere ai te pāpātanga mai o te mahi whakatoihara ki te oranga o te tangata.**Kua āta tautokohia ngā whakaaro ki ngā kōrero taunaki.* |